N á v r h
NARIADENIA VLÁDY
Slovenskej republiky

z...../2006
o rozsahu zrážok zo mzdy povinného pri nútenom výkone rozhodnutia

           Vláda Slovenskej republiky podľa § 278 ods. 1 a § 279 ods. 3 Občianskeho súdneho poriadku a podľa § 70 a § 71 ods. 3 zákona Národnej rady Slovenskej republiky č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov nariaďuje:
§ 1 
Nepostihnuteľná časť mzdy

(1) Základná suma, ktorá sa nesmie zraziť povinnému z jeho mesačnej mzdy,) je 
a) 60 % zo sumy životného minima plnoletej fyzickej osoby na povinného,
b) po 25 % zo sumy životného minima plnoletej fyzickej osoby na každú osobu, ktorej je povinný poskytovať výživné.

(2) Na manžela povinného sa započítava čiastka 25 % zo sumy životného minima plnoletej fyzickej osoby, aj keď má samostatný príjem. 

(3) Ak sa zrážky zo mzdy vykonávajú z miezd oboch manželov, započíta sa čiastka 25 % zo sumy životného minima plnoletej fyzickej osoby na dieťa, ktoré spoločne vyživujú, každému z nich osobitne.

(4) Čiastka 25 %  zo sumy životného minima plnoletej fyzickej osoby sa nezapočítava na tú osobu, v ktorej prospech trvá nútený výkon rozhodnutia na vymoženie pohľadávky výživného.
 
§ 2
Zrážky zo mzdy bez obmedzenia

   (1)   Čiastka, nad ktorú sa zvyšok čistej mzdy povinného zrazí bez obmedzenia,) je 150 %  zo sumy životného minima plnoletej fyzickej osoby.

(2)	Zvyšok čistej mzdy na účely zrážok zo mzdy povinného sa vypočíta podľa osobitných predpisov.)

§ 3
Zrušovacie ustanovenie

       Zrušuje sa nariadenie vlády Slovenskej republiky č. 89/1997 Z. z. o rozsahu zrážok zo mzdy povinného pri nútenom výkone rozhodnutia. 
§ 4
Účinnosť 
	Toto nariadenie nadobúda účinnosť 1. júla 2006.